Vrou met steekwonde ure lank in kamer toegesluitArgieffoto: Kent Williamson ’n 64-jarige vrou is vanoggend op ’n kleinhoewe in Bloemdal in die Vrystaat aangeval deur vier gewapende mans. Kapt. Chaka Marope, woordvoerder van die polisie, het aan Maroela Media gesê die voorval het vanoggend omstreeks 08:00 plaasgevind toe die vrou die deur oopgemaak het. Die vrou was volgens hom alleen op die plaas ten tyde van die voorval. “Vier verdagtes met klapmusse aan het ingestorm en haar aangerand. Hulle het haar vasgebind en in een van die kamers toegesluit,” het Marope gesê. Die vrou kon eers omstreeks 13:00 daarin slaag om haarself los te wikkel en uit die kamer te bevry en hulp te ontbied. Sy het volgens Marope talle steekwonde opgedoen. “In dié stadium is dit moeilik om vas te stel wat alles gesteel is tydens die aanval omdat sy nog in die hospitaal is,” het Marope gesê. Niemand is nog in verband met die voorval in hegtenis geneem nie. Die polisie ondersoek ŉ saak van huisroof. “‘n Klag van aanranding sal moontlik later bygevoeg word.”